b'\n_START_ARTICLE_\nHeikki Vaiste\n_START_PARAGRAPH_\nHeikki Tapani Vaiste (s. 1946) on suomalainen liikemies ja kiinteist\xc3\xb6sijoittaja. H\xc3\xa4n perusti Turkuun vuonna 1976 painepesuun ja imut\xc3\xb6ihin erikoistuneen Pesutekniikka Oy:n, joka laajeni kymmeness\xc3\xa4 vuodessa valtakunnalliseksi 60 auton ja sadan hengen yritykseksi ja alansa markkinajohtajaksi. Vuonna 1987 Vaiste myi Pesutekniikan ServiSystems Oy:lle ja alkoi 1990-luvun alussa sijoittaa teollisuus- ja liikekiinteist\xc3\xb6ihin Turun seudulla. H\xc3\xa4n on saanut kiinteist\xc3\xb6neuvoksen arvonimen._NEWLINE_2010-luvun keskivaiheilla Vaisteen omistuksiin kuului muun muassa Turun linja-autoaseman vieress\xc3\xa4 sijaitseva, poliisiasemanakin toimineeseen entiseen huoltamorakennukseen saneerattu Hotelli Helmi, enemmist\xc3\xb6 Pitk\xc3\xa4nm\xc3\xa4en Manhattanin liikekiinteist\xc3\xb6st\xc3\xa4 sek\xc3\xa4 viereinen Pukkilan entinen kaakelitehdas, jonne Vaiste aikoo rakentaa asuntoja. Yhteens\xc3\xa4 omistuksia oli puolensadassa kohteessa arviolta 200\xc2\xa0000 neli\xc3\xb6metri\xc3\xa4._NEWLINE_Rotaritoimintaa, maanpuolustusty\xc3\xb6t\xc3\xa4 ja golfia harrastava Vaiste toimi aiemmin Kaarinan Kokoomuksen puheenjohtajana, mutta pit\xc3\xa4\xc3\xa4 nykyist\xc3\xa4 kokoomuspuoluetta liian vasemmistolaisena. Vaiste on ollut Turun Toriparkin aktiivinen puolestapuhuja.'